Document ID: /roh_data/filtered/fineweb-2-filterrobots_roh.jsonl.gz/62433

Artitgel da l’emna
Il sorber grond (Sorbus torminalis) è ina spezia da planta or dal gener dals sorbers (Sorbus) en il subtribus fritgs da minz (Pyrinae) entaifer la famiglia da las roseras (Rosaceae).
Il sorber grond è ina planta che perda la feglia d’atun e che cuntanscha autezzas da 15 fin 25 meters, en il guaud magari er da sur 30 meters. La scorsa è tar plantas pli veglias savens da colur grisch-tschendrusa e segnada d’ina structura stgagliusa. La scorsa sa lascha tgunsch scumbigliar cun quella dal ruver.
Ils fegls verds èn ordinads vi da la roma en posiziun alternanta e sa dividan en moni e plat dal fegl. Il plat ha ina lunghezza da 2 fin 7 centimeters ed ha ina furma largia fin ovala. L’ur dal fegl è entaglià en piz e levamain resgià; il dumber da las parts munta trais fin tschintg. L’atun sa colureschan ils fegls cotschen vin.
Il temp da fluriziun tanscha dal matg fin il fanadur. Las flurs èn alvas e furman paniclas d’umbellas luccas che stattan dretg si.